Wiadze Bɔɔlbɔ Akansi Baatan no dze nhyehyɛɛ fofor koraa a ɔbɛma kwan ma Ebibiman ahorow no enya kwan ekesi akan no bi aba. FIFA 2026 akansi no bɔkɔ do wɔ amanaman ebiasa do. Amanaman yi nye Amereka, Kanada na Mɛsiko a hɔn nyinara wɔ Amereka Etsifi afamu. Ɔyɛ akansi a ne saso mmbaa da kɛpem dɛ, fitsi ber a wiadze bɔɔlbɔ akansi no hyɛɛ ase no, amanaman ebiasa nndzii ho kyeame da.
Ebibiman ka asaasepɔn ahorow no a mfe anan biara no onya kwan kesi akan no bi. Bɔɔlbɔ akansi no n’abakɔsɛm mu no, Ebibiman edzi akansi no ho kyeame kortsee; South Africa 2010. Sɛ ɔba no mbɔdzembɔ a, Ebibiman nntumii nngyee akansi no bi dze, eso dza ndaansa yi ɔkɔr do wɔ Qatar wɔ afe 2022 mu no, Morokoman no tseew Ebibiman enyim ber a wotumii tɔɔ do anan wɔ amanaman eduasa ebien akansi no mu no.
Nkan no, nna ɔsor mbrɛ Ebibiman ahorow no nya kwan si akan no bi. Seseiara dze, Wiadze Bɔɔlbɔ Akansi Baatan no dze nhyehyɛɛ fofor aba a ɔnnkaa nsu da. Seseiara dze, amanaman a wobotum enya kwan esi akan no bi no yɛ eduanan esia (48). Nna tserɛ, amanaman duesia (16) na FIFA dze rebɛka akansi no ho atserɛw mu.
Ebibiman afamu no, ekuwekuw akron na wobesi akan a ɔma ho kwan ma ɔman bi tum nya kwan si akan no bi no. Dɛm ekuwekuw akron no, ɔman a obedzi kan wɔ ekuwekuw ahorow no mu no na obenya kwan ekesi akan no bi. Bio, ekuwekuw akron no, amanaman anan a wɔbɔtɔ do ebien ebien a hɔn mbɔdzembɔ bɔsɔ enyi papaapa no, wobesi hɔn akan soronko bi. Dɛm akansi no, ɔman a obedzi kan no behyia ɔman fofor a ofi Amereka afamu hɔ. Ɔman a obedzi nyim no benya kwan egyina ama Ebibiman anaa Amereka afamu. Nna tserɛ, Ebibiman wɔ akwanya dɛ ɔdze amanaman akron anaa du kɔ wiadze bɔɔlbɔ akansi kɛse no ase.
Afe 2026 Wiadze Bɔɔlbɔ Akansi Kɛse no bɛyɛ mpɛn eduanu ebiasa (23) a akan no ne nsii bɔkɔ do. Akansi no bɔkɔ do Obiradzi bosoom no mu dze kesi Ayɛwoho bosoom no mu wɔ afe 2026 mu. Da pɔkyee a ɔbɛhyɛ ase no mmbae na da pɔkyee so a akansi no bɔkɔ n’ewiei no so mmbae. Nkuropɔn nkorkor duesia na wɔbɛka abɔmu edzi akansi no ho kyeame. Argentinaman no na seseiara akansi no si hɔn nan do.
